*Драги петаци, надам се да ћете овог лета учити географију али на терену. Има много лепих места у ближој и даљој околини, и занимљивих облика рељефа које треба обићи. Надам се да ћете што више времена провести на свежем ваздуху, окружени зеленилом шума, жубором реке, и плаветнилом неба, језера или мора и да ћете напунити сиве ћелије кисеоником потребним за нове школске победе од септембра.*

*Верујем да ћете погледати час из географије у среду, и поновити знање о биљном и* *животињском свету, а такође је битна лекција* УГРОЖЕНОСТ и ЗАШТИТА ЖИВОГ СВЕТА

Утицај савременог човека на живи свет постаје све већи јер он све више мења природу и прилагођава је својим потребама. Светска популација стално се увећава и људска врста има све већу потребу за ресурсима (вода, храна, гориво, грађевински материјал итд.) и потребу за простором (новим површинама за изградњу насеља, путева и сл.). У настојању да задовољи те потребе, човек често природи приступа неодговорно и неповратно је уништава.

Негативан човеков утицај на живи свет огледа се у многим појавама. Човек је до данас уништио половину шумског фонда на Земљи. Да би проширио обрадиве површине и задовољио све веће потребе за храном, природну степу је преорао и претворио у културну степу. Градови и саобраћајнице се све више шире и уништавају природу. Рударском активношћу мења се изглед Земљине површине и стварају се депоније јаловине и пепелишта. Интензивна индустријализација загађује ваздух, воду и земљиште и узрокује све брже ишчезавање бројних биљних и животињских врста, а доводи се у питање и опстанак самог човека.

Заштита живог света на Земљи данас је један од најважнијих задатака савременог човека. Предузимају се мере за отклањање узрока уништавања природе, а неке од њих су следеће: ограничавање сече шума, смањивање количине отпада и пречишћавање отпада и увођење нових, мање штетних технологија у индустријске процесе. Посебно важан задатак јесте смањивање употребе фосилних горива (угаљ, нафта, гас), која доводи до глобалног загревања, а већа употреба енергије Сунца и ветра. Један од видова очувања природе је стварање зоо-паркова, ботаничких башта, резервата природе, националних паркова итд. Све ове мере имају за циљ очување и заштиту биљног и животињског света на Земљи, опстанак угрожених врста, па и самог човека.

Циљ сваког друштва је одрживи развој. Одрживи развој подразумева развој који задовољава потребе човека, а не угрожава опстанак будућих генерација.

*Препишите ову лекцију у свеску, као што смо се договорили, и не заборавите где сте оставили свеску, јер ће затребати у септембру.*

Поздрав од наставнице географије